ET Euroopa Liidu Teataja C 107/16

12. veebruaril 2008 esitatud hagi — Euroopa Ühenduste Komisjon versus Saksamaa Liitvabariik

(Kohtuasi C-54/08)

(2008/C 107/24)

Kohtumenetluse keel: saksa

Pooled

Hageja: Euroopa Ühenduste Komisjon (esindajad: H. Støvlæk ja G. Braun)

Kostja: Saksamaa Liitvabariik

Hageja nõuded

— Tuvastada, et kuna Saksamaa Liitvabariigi Bundesnotarordnung'i (liidu notariaadiseadus) § 5 kohaselt on notari kutsealale pääsemise eeltingimus Saksa kodakondsus, siis on Saksamaa Liitvabariik rikkunud EÜ artikleid 43 ja 45;

— tuvastada, et kuna Saksamaa Liitvabariik ei ole notari kutseala osas üle võtnud direktiivi 89/48/EÜ (või direktiivi 2005/36/EÜ), siis on Saksamaa Liitvabariik rikkunud seda direktiivi ja EÜ artikleid 43 ja 45;

— mõista kohtukulud välja kostjalt.

Väited ja peamised argumendid

EÜ artiklist 43 tulenevalt on keelatud igasugune diskrimineerimine kodakondsuse alusel, see keeld tuleneb asutamisvabadust piiravatest õigusnormidest. EÜ artikli 45 lõike 1 kohaselt ei kohaldata asutamisõiguse peatüki sätteid tegevuse puhul, mis selles liikmesriigis on kas või ajutiselt seotud avaliku võimu teostamisega.

Bundesnotarordnung'i kohaselt võib Saksamaal notariks kinnitada üksnes Saksa kodanikke. Vaidlusalune säte diskrimineerib seega kodakondsuse alusel ja rikub teiste liikmesriikide kodanike asutamisvabadust, kuna takistab neil tegutsemist notari kutsealal.

Komisjoni arvates ei saa notari tegevuse suhtes kohaldada EÜ artiklis 45 sätestatud erandit, seega kehtib asutamisvabadus ka notari kutseala puhul.

Selleks et vastata küsimusele, mida tähendab „avalik võim” EÜ artikli 45 tähenduses, tuleb esiteks lähtuda siseriiklikust arusaamast. Tegevus, mida ei loeta ühes liikmesriigis avaliku võimu teostamise hulka, ei anna alust erandi kohaldamiseks ka siis, kui sama tegevus kuuluks teises liikmesriigis avaliku võimu teostamise hulka. Teiseks tuleb tõlgendamiseks EÜ artikli 45 mõtte kohaselt määratleda avaliku võimu mõiste ja ulatus ühenduse õiguse seisukohalt, selle mõiste tähendust peab Euroopa Kohus tõlgendama autonoomselt ja ühetaoliselt. Asjaolu, et Saksa seadusandja ja Saksa kohtud käsitlevad notari tegevust põhimõtteliselt siseriikliku avaliku võimu teostamisena, et tähenda, et selle tegevuse võib hiljem ühenduse õigusest lähtuva rangema tõlgenduse järgi välistada asutamisvabaduse kohaldusmisalast. EÜ artikli 45 esimest lõiku kui erandit põhivabadusest tuleb nimelt kitsalt tõlgendada.

Integratsiooni hetkeseisu arvestades on ääretult raske leida sisulist õigustust kodakondsuse nõude kehtestamisele notarina tegutsemise eeldusena. Ükski nendest tegevustest, isegi kui tegemist võiks olla riigivõimu teostamisega, ei eelda riigiga erilise seotuse olemasolu, mis on iseloomulik kodakondsusele. Niisama vähe on need tegevused seotud riskiga sattuda riigivõimu teostamisel ja selleks antud vahendite kasutamisel konflikti selle riigi kodanikega.

Kodakondsuse nõude õigustuseks Saksamaa Liitvabariigi välja toodud tegevused — õigustoimingute ja kokkulepete tõestamine, nende dokumentide tõenduslik iseloom, täitedokumendi vormistamine ja õigusnõustamine, mis on seotud tõestamisega — ei õigusta piisavalt EÜ artikli 45 kohaldamist. Kui nad üleüldse avaliku võimu teostamisel osalevad, toimub see vaid kaudselt. Lisaks ei tohi avaliku võimu teostamist segi ajada tegevustega üldistes huvides. Üldine huvi ei kuulu ilmtingimata avaliku võimu hulka; tegevuste teostamiseks, mis peavad silmas üldist huvi ja mitte üksikisiku huve, ei pea tingimata omama avalikku võimu. Kui avaliku võimu tegelik teostamine toimub seega endiselt liikmesriigi enda kodanike poolt, võib teatavate üldistes huvides tehtavate tegevuste sooritamine, nagu preventiivne õiguskaitse, olla tagatud ka seeläbi, et nendele kutsealadele juurdepääsu osas ja kutsealadest tulenevate kohustuste suhtes kehtivad konkreetsed normid, samuti kohaldub siin konkreetne kontroll.

Komisjon on seega seisukohal, et ükski neist tegevustest ei eraldi ega koos vaadelduna, millega Saksamaal notarid tegelevad, ei kujuta endast kohtupraktika mõttes otsest ja spetsiifilist osavõttu avaliku võimu teostamisest.